Document ID: 32002R1830

Ir-Regolament tal-Kummissjoni (KE) Nru 1830/2002
ta’ l-14 ta’ Ottubru 2002
li jemenda r-Regolament (KE) Nru 2342/1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1254/1999 dwar l-organizzazzjoni komuni tas-suq fiċ-ċanga u l-vitella f’dak li jirrigwarda skemi bi premium
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2799/98 tal-15 ta’ Diċembru 1998 li jistabbilixxi arranġamenti agrimonetarji għall-euro [1], u partikolarment l-Artikolu 9 tiegħu,
Wara li kkunsidrat ir-Regolament tal-Kunsill (KE) Nru 1254/1999 tas-17 ta’ Mejju 1999 dwar l-organizzazzjoni komuni tas-suq fiċ-ċanga u l-vitella [2], kif l-aħħar emendat bir-Regolament tal-Kummissjoni (KE) Nru 2345/2001 [3], u partikolarment l-Artikoli 4(8), 6(7), 11(5), 13(5) u 20 tiegħu,
Billi:
(1) Għall-premium tal-baqar li jerdgħu l-Artikolu 29a tar-Regolament tal-Kummissjoni (KE) Nru 2342/1999 tat-28 ta’ Ottubru 1999 li jippreskrivi regoli dettaljati għall-applikazzjoni tar-Regolament tal-Kunsill (KE) Nru 1254/1999 dwar l-organizzazzjoni komuni tas-suq fiċ-ċanga u l-vitella dwar skemi ta’ premium [4], kif l-aħħar emendat bir-Regolament (KE) Nru 169/2002 [5], jippreskrivi regola biex in-numru ta’ annimali jinħadem fl-eqreb numru sħiħ għall-għanijiet tal-kalkolazzjoni ta’ l-ikbar u l-iżgħar numru ta’ għoġliet espress bħala perċentwal. L-Artikolu 17(3) ta’ dak ir-Regolament jistabbilixxi wkoll in-numru ta’ għoġliet li jistgħu jibbenefikaw minn dak il-premium meta applikazzjoni għal premium tkopri minn żewġ sa ħames annimali wara aġġustament għal-limitu individwali. Il-ko-eżistenza taż-żewġ regoli tqajjem problemi fl-applikazzjoni u toħloq differenzi fil-mod li jitmexxew l-applikazzjonijiet għall-premium. Sabiex tiġi aċċertata l-applikazzjoni ta’ regola waħda dwar l-iffissar ta’ l-eqreb numru filwaqt li tinżamm ir-regola li hija l-aktar favorevoli għall-produtturi, l-Artikolu 17(3) tar-Regolament għandu jitħassar.
(2) L-Artikolu 41 tar-Regolament (KE) Nru 2342/1999 jippreskrivi xi regoli dwar il-ħlasijiet bil-quddiem. Minħabba kondizzjonijiet ta’ temp eċċezzjonalment ħżiena, xi produtturi f’xi Stati Membri ma setgħux jaħsdu biżżejjed għalf ta’ kwalità għolja biżżejjed biex jitimgħu lill-annimali tagħhom matul ix-xitwa. Sabiex il-produtturi ikunu jistgħu ilaħħqu ma’ l-ispejjeż addizzjonali li jirriżultaw mill-ħtieġa li jinxtara għalf addizzjonali, għandhom jiġu awtorizzati żidiet fl-ammont ta’ ħlas bil-quddiem għall-premium speċjali, il-premium għall-baqra li terda’, il-premium għat-tbiċċir u l-ħlasijiet addizzjonali.
(3) It-tieni paragrafu ta’ l-Artikolu 42 tar-Regolament (KE) Nru 2342/1999 jippreskrivi regoli speċjali dwar is-sena ta’ allokazzjoni għal annimali suġġetti għall-iskema speċjali ta’ premium fejn dak il-premium ingħata skond waħda mill-għażliet previsti fl-Artikolu 8 ta’ dak ir-Regolament. Skond l-Artikolu 8 ta’ hawn fuq, l-Istati Membri li jiddeċiedu li jagħtu l-premium speċjali fil-ħin tal-qatla għandhom jiddisponu li l-premium għandu jingħata wkoll meta annimali eliġibbli jintbagħtu lejn Stat Membru ieħor jew meta jiġu esportati lejn pajjiż terz. It-tieni paragrafu ta’ l-Artikolu 42 ma fih l-ebda referenza għal dawn il-każijiet. Id-determinazzjoni tas-sena ta’ allokazzjoni ma toħloqx diffikultajiet fejn jintbagħtu annimali eliġibbli lejn Stat Membru ieħor għaliex l-applikazzjoni għall-għajnuna tintbgħat qabel ma l-annimal jitlaq mit-territorju ta’ l-Istat Membru kkonċernat taħt it-tielet sub-paragrafu ta’ l-Artikolu 8(6) ta’ dak ir-Regolament. Iżda, meta l-annimali jiġu esportati lejn pajjiżi terzi, għaliex l-applikazzjoni għall-għajnuna tista’ tiġi mibgħuta wkoll wara li l-annimali jitilqu mit-territorju doganali tal-Komunità, l-iskop tat-tieni paragrafu ta’ l-Artikolu 42 għandu jiġi ċċarat.
(4) Skond l-Artikolu 43 tar-Regolament (KE) Nru 2342/1999 il-konverżjoni f’munita nazzjonali ta’ ammonti ta’ premium u l-ħlas ta’ estensifikazzjoni għandha titwettaq skond il-medja, maħduma pro rata temporis, tar-rati ta’ kambju applikabbli fix-xahar ta’ Diċembru qabel is-sena ta’ allokazzjoni determinata skond l-Artikolu 42. Għandu jkun iċċarat li r-rata ta’ kambju tiġi ffissata kull sena mill-Kummissjoni, bħal fil-każ ta’ l-organizzazzjonijiet oħrajn tas-suq komuni.
(5) Filwaqt li jiġu kkunsidrati d-diffikultajiet konċernati, id-disposizzjoni ta’ dan ir-Regolament dwar il-ħlas bil-quddiem dwar premiums u dwar il-ħlasijiet addizzjonali għandha tidħol fis-seħħ minnufih. Barra dan, sabiex il-produtturi u l-awtoritajiet kompetenti fl-Istati Membri jingħataw żmien biex jaddattaw għar-regola l-ġdida, għandha ssir disposizzjoni għall-applikazzjoni differita tar-regola dwar ir-rounding off tan-numru ta’ baqar. Dwar l-iffissar annwali tar-rata tal-kambju, l-applikazzjoni tagħha għandha tikkoinċidi mal-bidu tas-sena kalendarja li jmiss. Fl-aħħar, sabiex tiġi kkunsidrata s-sitwazzjoni dwar l-esportazzjonijiet imwettaqa matul is-sena kurrenti, id-disposizzjoni dwar is-sena ta’ allokazzjoni għandha tapplika retroattivament.
(6) Il-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għaċ-Ċanga u l-Vitella,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 2342/1999 huwa b’dan emendat kif ġej:
1. L-Artikolu 17(3) huwa mħassar;
2. l-aħħar subparagrafu ta’ l-Artikolu 41(1) huwa sostitwit bi:
"Iżda dwar is-snin kalendarji 2000, 2001 u 2002, il-ħlas bil-quddiem dwar il-premium speċjali, il-premium tal-baqar li jerdgħu, il-premium tat-tbiċċir u l-ħlasijiet addizzjonali jistgħu jitħallsu b’rata sa’ 80 % ta’ l-ammont ta’ dawk il-premiums jew ta’ dawk il-ħlasijiet;"
3. it-tieni paragrafu ta’ l-Artikolu 42 huwa sostitwit b’dan:
"Iżda, jekk il-premium speċjali jingħata skond waħda mil-għażliet previsti fl-Artikolu 8:
- meta l-annimal inqatel jew ġie esportat mhux aktar tard mit-31 ta’ Diċembru, u
- meta l-applikazzjoni għall-premium għal dak l-annimal ingħatat wara dik id-data,
l-ammont tal-premium applikabbli għandu jkun dak fis-seħħ fil-31 ta’ Diċembru tas-sena li fiha saret il-qatla jew l-esportazzjoni."
4. din is-sentenza tiżdied ma’ l-Artikolu 43:
"ir-rata tal-kambju medja għandha tiġi ffissata mill-Kummissjoni matul ix-xahar ta’ qabel."
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mid-data tad-dħul fis-seħħ tiegħu.
Iżda:
- il-punti 1 u 4 ta’ l-Artikolu 1 għandhom japplikaw mill-1 ta’ Jannar 2003;
- il-punt 3 ta’ l-Artikolu 1 għandu japplika mill-1 ta’ Jannar 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Ottubru 2002.

Labels: 10
17
6